Human Embryology
قرآن مجید سائنسی اسالیب اختیار نہیں کرتا، یہ ادب اور محاورے کی زبان میں کلام کرتا ہے۔ چنانچہ سمندر میں سورج ڈوبنے جیسے محاورے کی طرح قرآن میں سورج کے سیاہ کیچڑ میں ڈوبنے (سورہ کہف 18: 86) جیسے مشاہداتی بیان کو سائنسی بیان سمجھنا بد ذوقی ہے۔ یہ ادبی معیارات اختیار کرنے کی وجہ ہی سے ہے کہ مادہءِ تولید کے مخرَج کا ذکر صُلب (پشت) اور ترائب (چھاتی یا سینے کی ہڈی) کےاستعارے سے کیا گیا ہے، جس سے فی الجملہ انسان کے اندرون کی طرف اشارہ مقصود ہے۔ یہاں طبی یا سائنسی معلومات فراہم کرنا پیشِ نظر ہوتا بالبداہت خصیتین کا ذکر ضرور آتا، مگر شائستہ اسالیب میں بول و براز اور جنسی اعضا کے لیے مخصوص برہنہ الفاظ اختیار نہیں کیے جاتے، قرآن مجید بھی اُنھیں اختیار نہیں کرتا۔ یہاں تک کہ قانونی ضرورت سے جب جنسی اعضا کے بیان کی ضرورت پڑی تو قرآن مجید نے وہاں بھی اُن کے لیے مخصوص الفاظ استعمال نہیں کیے۔ مثلاً، مدخولہ اور غیر مدخولہ عورت کی عدت کا فرق بیان کرنے کے لیے “دخلتم بھن” (سورۃ النساء 4: 23) کے الفاظ اختیار کیے گئے، یعنی تم نے ان میں داخل کیا۔ مدخولہ عورت سے حقِ مہر واپس نہ لینے کے ذکر میں “أَفْضَىٰ بَعْضُكُمْ إِلَىٰ بَعْضٍ” (سورہ النسا 4: 21) کا اسلوب اختیار کیا، جس کا مطلب ہے کہ تم ایک دوسرے تک پہنچ گئے، ایک دوسرے کے حرم میں داخل ہوگئے۔ یہ بھی ملحوظ رہے کہ لفظ “فرج” برہنہ نہیں ہے، یہ اردو میں شرم گاہ کا مترادف ہے، اور مذکر ومونث دونوں کے لیے استعمال ہوتا ہے۔ لفظ صُلب یعنی ریڑھ کی ہڈی یا پُشت عربی محاورے میں نسل کے لیے معروف لفظ تھا۔ قرآن مجید نے اسے وہیں سے لیا۔ غالباً، عربی ہی سے اردو میں بھی پُشت کا لفظ نسل کے معنی میں رائج ہوا۔ صُلب یا پُشت کا مادہءِ تولید کی پیدایش سے براہ راست کوئی تعلق ہے تو یہ اتفاق ہوگا، یہ لفظ قرآن کی ایجاد نہیں، پہلے سے موجود عربی ذخیرہءِ الفاظ سے اختیار کردہ ہے۔ البتہ ترائب کا مادہءِ تولید سے کوئی سائنسی تعلق معلوم ہوتا ہے تو یہ حیرت انگیز ہوگا۔